CELEX: 62005TJ0027
Language: ro
Date: 2007-10-25 00:00:00
Title: Hotărârea Tribunalului de Primă Instanță (camera a treia) din data de 25 octombrie 2007. # Carmela Lo Giudice împotriva Comisiei Comunităților Europene. # Funcționari. # Cauza T-27/05.

HOTĂRÂREA TRIBUNALULUI (Camera a treia)
      25 octombrie 2007
      Cauza T‑27/05
      Carmela Lo Giudice
      împotriva
      Comisiei Comunităților Europene 
      „Funcționari – Raport asupra evoluției carierei – Exercițiul de evaluare 2003 – Neregularități procedurale – Articolul 43 din statut – Dreptul de a fi ascultat – Concediu medical – Certificat medical”
      Obiectul: Acțiune având ca obiect o cerere de anulare a exercițiului de evaluare pentru perioada 1 ianuarie-31 decembrie 2003 și, în
         subsidiar, de anulare a deciziei din 4 mai 2004 privind stabilirea formei finale a raportului asupra evoluției carierei în
         privința reclamantei pentru perioada respectivă
      
      Decizia: Anulează decizia Comisiei din 4 mai 2004 privind stabilirea formei finale a raportului asupra evoluției carierei în privința
         reclamantei pentru exercițiul de evaluare 2003. Obligă Comisia Comunităților Europene la plata cheltuielilor de judecată.
         
      
      Sumarul hotărârii
      1.      Funcționari – Acțiune – Act care lezează – Noțiune – Exercițiu de evaluare a personalului – Excludere 
      (Statutul funcționarilor, art. 90 și 91)
      2.      Funcționari – Evaluare – Raport asupra evoluției carierei – Întocmirea raportului fără participarea, sub orice formă, a persoanei
            interesate la procedură
      (Statutul funcționarilor, art. 43)
      3.      Funcționari – Evaluare – Raport asupra evoluției carierei – Incapacitatea funcționarului de a participa la procedura de întocmire
      4.      Funcționari – Evaluare – Raport asupra evoluției carierei – Termen de contestare
      (Statutul funcționarilor, art. 43)
      1.      Constituie acte care pot face obiectul unei acțiuni numai măsurile care produc efecte juridice obligatorii de natură să afecteze
         interesele reclamantului, modificând, în mod distinct, situația sa juridică și stabilind definitiv poziția instituției.
      
      Un exercițiu de evaluare nu constituie un act care lezează în sensul articolelor 90 și 91 din statut întrucât nu produce niciun
         efect juridic care poate afecta în mod direct interesele unui funcționar. Exercițiul în cauză constituie o serie de acte pregătitoare
         care conduc la întocmirea unui raport asupra evoluției carierei, dar care, spre deosebire de acesta, nu produc efecte juridice
         în privința reclamantului.
      
      (a se vedea punctele 27 și 28)
      Trimitere la: Tribunal 24 iunie 1993, Seghers/Consiliul, T‑69/92, Rec., p. II‑651, punctul 28; Tribunal 28 septembrie 1993,
         Yorck von Wartenburg/Parlamentul European, T‑57/92 și T‑75/92, Rec., p. II‑925, punctul 36; Tribunal 25 octombrie 2005, Fardoom
         și Reinard/Comisia, T‑43/04, RecFP, p. I‑A‑329 și II‑1465, punctele 26 și 27
      
      2.      Un raport asupra evoluției carierei nu poate fi definitiv adoptat fără a i se oferi funcționarului vizat posibilitatea să
         fie ascultat în mod util. Astfel, o neregularitate a procedurii privind întocmirea raportului asupra evoluției carierei, ce
         constă în lipsa dialogului cu funcționarul, dialogul respectiv reprezentând cheia sistemului de notare, constituie o încălcare
         a dreptului de a fi ascultat.
      
      În consecință, faptul că o autoritate împuternicită să facă numiri a efectuat întreaga procedură de întocmire a unui raport
         asupra evoluției carierei și a finalizat‑o în cursul unei perioade în care funcționarul evaluat era în incapacitate totală
         de muncă și fără participarea, sub orice formă, a acestuia din urmă, constituie o încălcare a dreptului său de a fi ascultat
         și, în consecință, a articolului 43 din statut.
      
      Această concluzie nu poate fi repusă în discuție prin faptul că nu există nicio prevedere în Dispozițiile generale de aplicare
         a articolului 43 din statut adoptate de Comisie, care să permită unui funcționar aflat în concediu medical, dar care are acces
         la sistemul informatic al Comisiei să beneficieze de o suspendare a termenului pentru a face posibilă participarea sa la procedura
         de întocmire a raportului asupra evoluției carierei. Chiar presupunând că dispozițiile generale de executare menționate au
         fost interpretate corect, acestea nu pot deroga de la prevederile statutului și de la dreptul de a fi ascultat.
      
      (a se vedea punctele 46-48, 52, 74 și 75)
      Trimitere la: Tribunal 30 septembrie 2004, Ferrer de Moncada/Comisia, T‑16/03, RecFP, p. I‑A‑261 și II‑1163, punctul 40; Tribunal
         14 septembrie 2006, Laroche/Comisia, T‑115/04, RecFP, p. I‑A‑2‑173, II‑A‑2‑845, punctul 36; Tribunal 25 octombrie 2006, Carius/Comisia,
         T‑173/04, RecFP, p. I‑A‑2‑243, II‑A‑2‑1269, punctul 69
      
      3.      Întrucât Comisia a recunoscut că un funcționar era, pe parcursul întregii perioade a elaborării raportului asupra evoluției
         carierei întocmit în privința sa în incapacitate totală de muncă, aceasta nu poate să conteste, în mod valabil, fără a aduce
         dovada contrară, că funcționarul menționat era de asemenea în incapacitate de a a‑și îndeplini atribuțiile specifice legate
         de exercițiul de evaluare și că această incapacitate îl lipsise de posibilitatea de a‑și exercita în mod util dreptul de a
         fi ascultat. Aceste atribuții sunt strâns legate de funcțiile exercitate de funcționar la locul său de muncă și necesită în
         esență aceleași capacități fizice și mentale precum cele care sunt necesare îndeplinirii atribuțiilor sale zilnice.
      
      În această privință, faptul că funcționarul evaluat a deschis mesajele privind procedura de evaluare și a accesat sistemul
         informatic al Comisiei nu poate fi de natură să demonstreze că era capabil să participe la procedura de întocmire a raportului
         asupra evoluției carierei.
      
      Astfel, faptul că dispunea de capacitățile fizice și mentale necesare pentru a realiza aceste operații informatice, care nu
         implică nicio apreciere a situației sale profesionale și nicio comunicare cu superiorii ierarhici în scopul de a‑și apăra
         interesele, nu poate fi suficient pentru a demonstra că era capabil să își redacteze autoevaluarea, să participe la un dialog
         sau să motiveze, după cum prevede articolul 8 alineatul (9) din Dispozițiile generale de aplicare a articolului 43 din statut
         adoptate de Comisie, o cerere de revizuire a raportului asupra evoluției carierei întocmit în privința sa.
      
      (a se vedea punctele 59, 60, 63 și 65)
      Trimitere la: Tribunal 26 ianuarie 1995, O/Comisia, T‑527/93, RecFP, p. I‑A‑9 și II‑29
      4.      Termenul stabilit în Dispozițiile generale de aplicare a articolului 43 din statut adoptate de Comisie pentru contestarea
         unui raport asupra evoluției carierei în diferite etape procedurale are ca obiectiv nu numai garantarea bunei gestiuni a numeroaselor
         rapoarte asupra evoluției carierei pe care Comisia trebuie să le întocmească anual, ci și garantarea faptului că funcționarul
         evaluat beneficiază de un termen de reflecție suficient pentru a‑i permite, după ce a consultat raportul asupra evoluției
         carierei întocmit în privința sa, să își exprime acordul în legătură cu acesta sau să îl conteste în fața autorității competente.
         Prin urmare, trebuie să se suspende termenul de cinci zile lucrătoare acordat pentru depunerea cererii de revizuire a raportului
         asupra evoluției carierei în cazul absenței justificate a unui funcționar, în scopul de a nu îl lipsi de dreptul la un astfel
         de termen de reflecție.
      
      (a se vedea punctul 68)
      Trimitere la: Tribunal 15 decembrie 2005, Bauwens/Comisia, T‑154/04, RecFP, p. I‑A‑425 și II‑1933, punctele 40 și 42